  Виталий Пронин Алнашысь валтӥсь воргорон Х. КузнецовКылем арен ӵошатоно ке, туэ удобренилы дунъёс 40 процентлы ӝутӥськемын, топливолы - 5 процентлы. Берлоез кулэезлэсь 25 процентэз сяна басьтэмын ӧвӧл ай. Макем дась тулыслы шаерысьтымы огез азьмынӥсь ёрос - Алнаш? Кенешиськом районысь валтӥсь агрономен Харитон Кузнецовен.- Хозяйствоос бусы ужъёслы уборка бырем бере ик дасяськыны кутско, - шуэ Харитон Александрович. - Ёросын 85 трактор, 70 сеялка - ваньзэ утялтоно, вӧяно, тупатъяно. Гараже пыртӥд но толлы кельтӥд ке, бусые потыны ӝыныез но уз быгаты.- Агрономъёсты ушъясько, ӝоген быдэс ёросэн воксё гырытэк кизьыны ӧдъялоды шуыса. Вань ёросъёс озьы вераны уг дӥсьто на...- Улонлэсь бере кыльыны уг яра. Зэмзэ верано ке, ог 10 ар талэсь азьло гыронлэсь кошкимы ни, бусыосмес ӵошкатӥмы. Но соку туала техника ӧй вал на. Кылем арын Кемеровоысь 11 ачиз кизись сеялка басьтӥмы. Соин валче 5 хозяйствоын 5 сюрс котыр гектарез выль сямен кизимы. Туэ эшшо 5-ез эштос выль амалъя ужаны кутскоз. ёросын ваньмыз 16 хозяйство. Но ваньзэсты ӵош гырытэк кизён вылэ выжтыны уг луы. Луонлыксы но, специалистъёссы но ӧвӧл ай. Кытын но отын агрономъёс гинэ но уг тырмо. Но нулевой технологиен ужан туж юрттэ. Туэ эшшо 2 сеялка басьтыны малпаськомы. Зэм, со ичизэ 4 миллион манет сылэ. Но кисьтэм уксёез 2 ар куспын берыктыны луэ. Одӥг сеялка 5 механизаторез воштэ ук. Озьыен, уждун 2 поллы ичигес тыроно. Техника туала, ваньмыз соин ужаны уз быгаты, соин механизаторлы ватсаса уждун тыриськомы. Гыроно, бадӟымесь люкъёсты небӟытоно, музъемез огкадь ӵошкатоно ӧвӧл ни, соин ик бусы вылтӥ олокӧня техникаен ворттылонэз но ӧвӧл - солярка 4 поллы ичигес кошке. Азьло кизён ужъёсты умой ортчытон понна 900 тонна эстћськон кошке вал, али 400-эн но тырме.Туннэ районын ваньмыз ӧвӧлэз гыроно-кизёно музъем 51 сюрс 500 гектар. Одӥг куштӥськем кесэгмы но ӧвӧл. Музъемлы ёрмыса, гракъёслэсь но арендае басьтӥськомы. Бусыосты паськытатыны луонлык луысал ке, ю- тысь, оло, уногес кизьысалмы - туэ сое 26 сюрс гектар вылын будэтыны медӥськомы. Таин тырмоз. Нянез палэнысь басьтыны но луэ. Нош силосэз трос уд нуллы. Кӧс 2010-тӥ аре шуге-леке вуылӥмы ни, быдэс Россиысь сиён нуллӥм, тырмоз. Соку пудо сиёнлы гинэ 400 миллион манет кошкиз ук.- Кылем арын кидыс басьтон вылысь кукуруза будэтӥды. Гектарысьтыз 50 центнер люкаськиз. Туэ уждэс азьланьтыны малпаськоды-а?- Кидыс понна кукуруза мерттӥсь шаерамы ӧвӧл на бере, мытэм удысмес ум аналтэ. 500 гектар висъяломы. Тодон-валанмес эшшо будэтомы на. Соку, куазь сётӥз ке, гектарысьтыз 80 центнер но люканы дышомы.Милям туэ кизьыны дасям кидысмы 91 процентэз умой. Шаерамы 78 процентэз гинэ ушъямон. Дэриослэсь но вавожъёслэсь гинэ бере кылиськомы. Вавожъёсын ми ялан вожвылъяськиськомы, но соослэсь вылэгес тэтчеммы уггес луы на. Но кидысмы умоялоз ай, лыдпусмы будоз. 6 хозяйствомы 190 тонна вылӥ сортъем умой кидыс вайиз. Эшшо басьтомы на. Туннэ «Оркино» огазеяськон гинэ кидыс будэтонэн ог 5 арзэ выре. «Молодая гвардия» бордаз итӥськыны турттэ.- Мар соку люкетэ вавожъёсты ортчыны?- Тысь куасьтон но шертон комплексъёсмы 1970-тӥ аръёсы ӝутэмын ни, ваньмыз куашкало. Кышъяны выриськомы ик. Кидысэз чылкытатӥсь решёткаос туж дуноесь. Но выльдӥськисьёс вань: «Молодая гвардия» Америкаысь сушилка вайиз.- Удобрениен югдурды кыӵе?- Туннэ котькуд гектаре 5,5 килограмм тырмымон удобрение басьтӥмы. Вавожлэн 43 килограмм, шуо. Мар каром на? Коньдонмы ӧвӧл. Аммиачной селитра килограммез 16 манетэ вуиз ни. Кылем арын 9 манетэн басьтӥм вал ай. Валаськом: гектарысьтыз 14-15 центнер урожай нокыӵе удобренитэк басьтыны быгатом, со понна асдуныз ӧжыт луоз.Елена Сараматова Туспуктӥз Владимир Беломорских Теги: Алнашёрос Вавожёрос гуртудыс  